રોજબરોજનાં સમાચાર માધ્યમોમાં ભારોભાર ભરેલા ભ્રષ્ટાચારના સમાચારોને વાંચીને લોકો સવાલ કરે છે : હજારો વર્ષોથી ભારતીયોની રગેરગમાં વહેતી પ્રામાણિકતા - નૈતિકતા આજે ક્યાં અદૃશ્ય થઈ ગઈ છે? પરંતુ એમ સવાલ પૂછનારાઓને હજુ તળનો અનુભવ નથી. ક્યારેક સમાચાર માધ્યમોની માત્ર ઉપલી સપાટીની રજૂઆતોને જ આપણે સમગ્ર ચિત્ર માનીએ છીએ. બાકી ભારતીયોના તળમાં આજેય પ્રામાણિકતાનું ગંગાજળ વહે છે, જેની પાછળ ભગીરથ જેવા મહાપુરુષોની સતત તપસ્યાનું બળ અનુભવાય છે.